নাম প্রকাশে অনিচ্ছুক বদরপুরের এক ব্যবসায়ী জানান, দেড়-দুই বছর আগে বদরপুরের শিক্ষক বিকাশ সেন, তার দুই ভাই শিক্ষক প্রকাশ সেন ও পশু চিকিৎসক পাচু সেন তাদের পৈত্রিক ভিটেয় পাঁচ তলা ভবন নির্মাণের কাজ শুরু করেন। এলাকার একটি প্রভাবশালী হাইব্রিড চক্র ওই সময় নির্মাণ কাজে বাধা দেন। তারা তখন বাধাদানের কারণ হিসেবে জানিয়েছিলেন, আমাদের নিজেদের বাড়ি দুই তলা, আমরা আমাদের বাড়ির পাশে পাঁচতলা ভবন বানাতে দিতে পারি না। এই পর্যায়ে বিকাশ, প্রকাশ ও পাচু দুই তলার বেশি ভবন নির্মাণ করবেন না, এই মর্মে মৌখিক মুচলেকা দিয়ে আবার ভবনের নির্মাণ কাজ শুরু করেন। সেই নির্মাণ কাজ এখনো চলছে। এই অবস্থায় গত সপ্তাহে এক হাইব্রিড নেতা ভবন নির্মাণ কাজে ফের বাধা দেন এবং তাদের বসত ভিটে বিক্রি করে অন্যত্র চলে যাওয়া পরামর্শ দেন। শিক্ষক পরিবারটি ভিটেমাটি বিক্রির প্রস্তাবে সম্মত না হওয়ায় ওই পরিবারটির বিরুদ্ধে একই এলাকার জনৈক সূর্য দাসকে দিয়ে ফরিদপুরের কোতোয়ালি থানায় একটি মামলা দায়ের করানো হয়। পুলিশকেও প্রভাবিত করা হয়, ওদের বিরুদ্ধে ব্যবস্থা গ্রহণ করতে। পুলিশ ওই মামলা সূত্রে গত ১২ জানুয়ারি শুক্রবার আওয়ামীলীগ সরকারের চতুর্থ বছর পূর্তির দিন দুপুরে বিকাশ ও প্রকাশকে আটক করে থানায় নিয়ে যায়।